กระทรวงดิจิทัลเพื่อเศรษฐกิจและสังคม ร่วมกับตำรวจ จับกุมตัวผู้ต้องหาโพสต์ข้อความเท็จเกี่ยวกับกรณีคนร้ายกราดยิงที่จังหวัดนครราชสีมา
กระทรวงดิจิทัลเพื่อเศรษฐกิจและสังคม ร่วมกับตำรวจ จับกุมตัวผู้ต้องหาโพสต์ข้อความเท็จเกี่ยวกับกรณีคนร้ายกราดยิงที่จังหวัดนครราชสีมานายพุทธิพงษ์ ปุณณกันต์ รัฐมนตรีว่าการดิจิทัลเพื่อเศรษฐกิจและสังคม (ดีอีเอส) กล่าวว่า ตามที่ประชาชนส่งข้อมูลร้องเรียนเข้ามาผ่านทางหลายช่องทาง กระทรวงดิจิทัลเพื่อเศรษฐกิจและสังคม จึงร่วมกับกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (บก.ปอท.) และตำรวจในพื้นที่ สภ.เมืองชัยภูมิ จังหวัดชัยภูมิ นำโดยพันตำรวจเอก วัฒนาชัย จันทาทุม ผู้กำกับ สภ. เมืองชัยภูมิ ร่วมกันติดตามเข้าตรวจสอบและเมื่อช่วงเช้าที่ผ่านมา ได้เข้าจับกุมตัวนายพีรพัทน์ ชูแสง อายุ 28 ปี ที่ อำเภอเมือง จังหวัดชัยภูมิ ผู้ต้องหากระทำความผิดนำเข้าข้อมูลคอมพิวเตอร์อันเป็นเท็จตามพระราชบัญญัติคอมพิวเตอร์ โดยผู้ต้องหาให้การรับสารภาพว่า ได้โพสต์ข้อความ “เทอมินอล 21 โคราช มาละ เดียวผม โรบินสัน ชัยภูมิ อย่าดูถูกความรู้สึกที่ที่มีให้ หมาจนตรอก มันไม่รู้คุนคัยหรอก” ทำให้สร้างความตื่นตระหนกให้แก่ประชาชนในพื้นที่ ทั้งนี้ จากการสอบปากคำในเบื้องต้นผู้ต้องหายอมรับสารภาพ โดยโพสต์ข้อความเพราะเมาและทะเลาะกับแฟน ซึ่งขณะนี้ ได้ส่งตัวดำเนินการตามขั้นตอนทางกฎหมายต่อไป รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวย้ำว่า ตนเองและหน่วยงานที่เกี่ยวข้องพร้อมดำเนินการอย่างจริงจังกับผู้ที่กระทำผิดและขอฝากเตือนไปยังประชาชนด้วยว่า เรื่องที่เกิดขึ้นนี้ไม่ควรทำเป็นเยี่ยงอย่าง เนื่องจากจะสร้างความตื่นตระหนกให้กับประชาชนจำนวนมาก